b'\n_START_ARTICLE_\nBenz Patent Motorwagen\n_START_PARAGRAPH_\nBenz Patent Motorwagen, ki je bil prvi\xc4\x8d izdelan leta 1885, velja za prvi avtomobil, torej cestno vozilo, ki ga poganja motor. Dodeljen mu je bil nem\xc5\xa1ki patent \xc5\xa1t. 37435, za katerega je Karl Benz zaprosil 29. januarja 1886. Datum vlo\xc5\xbeitve pro\xc5\xa1nje za registracijo patenta uradno velja tudi kot datum, ko patent za\xc4\x8dne veljati, \xc4\x8de je odobren, kar se je zgodilo novembra istega leta. Benz je uradno predstavil svoj izum 3. julija 1886 na Ringstra\xc3\x9fe v Mannheimu._NEWLINE_Prvi avtomobil je uporabljal Benzov enocilindri\xc4\x8dni \xc5\xa1tiritaktni motor s prostornino 954 cm\xc2\xb3. Motor je lahko razvil \xe2\x85\x94 KM (\xc2\xbd kW) pri 250 rpm, \xc4\x8deprav so kasnej\xc5\xa1i testi na Univerzi v Mannheimu pokazali, da bi zmogel tudi 0,9 KM (0,7 kW) pri 400 rpm. Motor je bil zelo lahek, saj je tehtal le 100 kg. Kasnej\xc5\xa1a modela sta imela izbolj\xc5\xa1ano verzijo motorja, motor druge serije je lahko razvil mo\xc4\x8d 1,5 KM (1,1 kW), motor tretje serije pa 2 KM (1,5 kW). \xc5\xa0asija je bila leta 1887 izbolj\xc5\xa1ana z lesenimi kolesi, rezervoarjem za gorivo in usnjeno zavoro._NEWLINE_Bertha Benz, \xc5\xbeena izumitelja, se je odlo\xc4\x8dila za reklamno akcijo novega avtomobila, tako da ga je brez mo\xc5\xbeeve vednosti odpeljala na prvo dalj\xc5\xa1o pot. S tem je \xc5\xbeelela pokazati uporabnost avtomobila za dalj\xc5\xa1a potovanja. To se je zgodilo 5. avgusta 1888, Bertha je peljala svoja sinova Eugena in Richarda iz Mannheima skozi Heidelberg in Wiesloch do svojega rojstnega mesta Pforzheim, skupno 104 km. V spomin na zgodovinsko prvo avtomobilsko vo\xc5\xbenjo Berthe Benz v Mannheimu poteka vsakoletna parada starodobnih avtomobilov.'